Etter krigen vokste antallet radiolisenser fra ca. 13000 til 226000. I 1960 passerte antallet kringkastingslisenser en million, og sendingene fra den norske kanalen nådde så godt som hele norges befolkning. Sendingene bestod vanligvis av musikk, nyheter, foredrag og underholdning. Lørdagsunderholdningen fra Store Studio var veldig populær. Det samme var Radioteaterets krimserier, Paul Temple, God aften, mitt navn er Cox og Dickie Dick Dickens. Gjennom barnetimen for de minste ble stemmene, visene og historiene til Thorbjørn Egner, Alf Prøysen og Anne-Cath Vestly en del av oppveksten til generasjoner av norske barn. Lørdagsbarnetimen var noe få barn ville gå glipp av.